འཇང་ལའི་ཁོག་གི་ཨོ་རྒྱན་དབུ་མནབ་ནས་འཇང་ལ་གོང་མའི་ལ་རྩེ་བར་དུ་ཆུ་ཚོད་གཅིག་དང་སྐར་མ་ཉི་ཤུས་ཐོན་ཐུབ།འཇང་ལའི་ཁོག་གི་ཆུ་དཀར་ཆུ་ནི་ཕུ་རྩེ་ནས་རྫ་ལུང་སོ་སོའི་ཆུ་ཕྲན་མང་བོ་འདུས་པ་ལས་ལྷུང་ལྷུང་དུ་འབབ་ལ་དྭངས་ཤིང་གཙང་།ཆུའི་གཏིང་གི་རྡེའུ་དཀར་ནག་དང་གསེར་མིག་ཉ་མོའང་གསལ་ལེར་མཐོང་ཐུབ་ལ།འཇང་ལའི་ཁོག་དང་བྲག་དཀར་གནས་སྒོ་བཅས་བརྒྱུད་ནས་རྒན་གྱའི་གཞོང་ཆུར་འབབ།ཆུ་མོའི་ཤང་ཤང་གི་བཞུར་སྒྲས་ལུང་ཁོག་ཡོངས་ལ་འགེང་བར་བྱེད་ཅིང་བྲག་ཆར་མཆེད་ཡོང་།ངག་རྒྱུན་དུ་རྒན་གྱ་བ་ལ་གྲགས་སྐད་ཆེ་བ་དེ་དོན་ཡིན་ཟེར།འདིར་བརྗོད་པའི་ས་མིང་ཕུ་རྩེ་ལ་རྒན་གྱའི་ཁ་སྐད་དུ་ཧུར་རྩེ་ཞེས་སུ་འབོད་མོད་བརྡ་རྙིང་བ་སོར་བཞག་ཡིན་ལ།ཨ་མདོའི་སྐད་དུ་ཕ་དང་ཧ་གཉིས་རེས་མོས་སུ་སྤྱོད་པ་མང་སྟེ།ཕུན་ཚོགས་ལ་ཧུན་ཚོགས་དང་ཕན་ཚུན་ལ་ཧན་ཚུན།ཕ་རོལ་ལ་ཧ་རོལ་སོགས་རིགས་བསྒྲེ།དར་རྒྱལ་ཀླད་གོང་མ་དང་ཞོལ་མ་གཉིས་ཀྱི་མཚམས་སུ་འཇང་ལའི་ཁོག་ཅེས་ལུང་ཁོག་རིང་མོ་ཞིག་ཡོད་པ་དེའི་ཕུ་ལ་ཕུ་རྩེ་ཞེས་སུ་བརྗོད་པ་ལ་རྩེ་ཡི་ར་མགོའི་སྒྲ་སྐྱེད་ནས་ཧུར་རྩེའམ་ཕུར་རྩེ་ཞེས་སུ་བརྗོད་པ་རིགས་པས་དཔག་ཐུབ།ཆུ་དཀར་ཆུའི་མགོ་ཁུངས་ཡིན་པའི་ཆ་ནས་ཆུ་དཀར་ཕུ་རྩེ་ཞེས་སུ་འབོད་པའང་ཡོད།འཇང་ལ་གོང་མ་ནི་ལ་རིང་ཞིང་གཟར་བ་ཞིག་ཡིན།ཐེངས་སྔོན་མར་གནས་བསྐོར་ལ་འོང་སྐབས་རྫ་ལུང་འདིའི་ཆུ་བོ་ཐམས་ཅད་སྐམ་ནས་འཐུང་ཆུའང་དཀོན་པའི་ཚད་ན་ཡོད་མོད།ཟླ་ལྔ་བར་ཆར་ཆུའི་འབབ་ཞོད་ཆེ་སྟབས་རི་ལུང་ཀུན་ཏུ་ཆུ་ཕྲན་མང་པོ་ལྷུང་ལྷུང་འབབ།འཇང་ལ་གོང་མའི་ལ་རྩེ་ནས་ངལ་གསོས་ཏེ་སྐར་མ་བཅོ་ལྔ་ལྷག་ལ་བསྡད།ཉེ་འཁོར་གྱི་རི་ལུང་ཀུན་ན་མི་དང་སྲོག་ཆགས་ཀྱི་གྲིབ་མ་ཙམ་ཡང་མཐོང་རྒྱུ་མེད་སྟབས་མི་མེད་ལུང་སྟོང་ཤིག་ཏུ་བསླེབས་པ་དང་འདྲ་བར་སྟོང་ཞིང་འཇགས།